LIITTYMISSOPIMUSEHDOT 2006
Yleistä 
1 § Liittyjällä tarkoitetaan tässä sopimuksessa kiinteistön omistajaa, kiinteistön haltijaa tai muuta osapuolta, joka on vesihuoltolaitoksen (jälj. laitos) sopijaosapuoli. 

2 § Sopijapuolet sitoutuvat noudattamaan tämän sopimuksen sopimusehtoja, laitoksen kulloinkin voimassa olevia yleisiä toimitusehtoja ja laitoksen taksaa tai hinnastoa sekä erillisten maksujen osalta palvelumaksuhinnastoa. 

3 § Kiinteistöllä, jota voimassa oleva liittymissopimus koskee, tulee olla voimassa myös johtoalueen käyttöoikeussopimus. Liittyjän ja laitoksen välinen johtoalueen käyttöoikeussopimus tehdään samanaikaisesti kuin liittymissopimus. 

4 § Laitos voi tehdä johtoalueen käyttöoikeussopimuksen myös kiinteistön haltijan kanssa, jos kiinteistön omistaja antaa siihen kirjallisen suostumuksensa. 

5 § Liittyjä vastaa vesihuoltolaitokselle edellä 2 §:ssä tarkoitettujen maksujen suorittamisesta. 

Liittyjä vastaa kiinteistön liittymis-, perus- ja käyttömaksusta. Silloin kun laitos on tehnyt liittymissopimuksen kiinteistön haltijan kanssa, vastuu maksuista on, ellei toisin erikseen sovita, haltijalla. Liittyjä vastaa myös mahdollisista lisäliittymämaksuista, jyvitetyistä lainanhoitomaksuista ja muista osuuskunnan päättämistä velvoitteista. 

6 § Silloin kun liittyjällä on oikeus irtisanoa sopimus tai keskeyttää palvelun toimittaminen, liittyjän tulee ilmoittaa tästä laitokselle kirjallisesti viimeistään kaksi viikkoa ennen haluttua sopimuksen päättymisajankohtaa tai keskeytyksen ajankohtaa. 

Kiinteistön liittämistä koskevat ehdot 
7 § Kiinteistö liitetään laitoksen vesijohtoon ja/tai jätevesiviemäriin sen mukaan kuin sopimuksessa tarkemmin sanotaan. 

Urakka-/vastuurajana sekä vesi- että jätevesiasioissa kiinteistön ja laitoksen välillä on kiinteistökohtainen pumppukaivo tai useamman kiinteistön yhteisen pumppukaivon tapauksissa vastaava (esim. vanhat sakokaivot) paikka. 
Jälkiliittyjät vastaavat itse tonttivesijohdon ja tonttiviemärin rakentamisesta maansiirtotöineen. 

Laitos toimittaa kaikille liittyjille pumppukaivon, putket ja vesimittarin. 

8 § Ennen kiinteistön vesi- ja viemärilaitteistojen (kvv-laitteistojen) asentamista on niitä koskevat suunnitelmat esitettävä laitosta koskevalta osalta tarkastettavaksi. Suunnitelmiin tulee kuulua myös tässä sopimuksessa luetellut piirustukset. 

Tonttivesijohdon liittämiskohta, tonttiviemäreiden liittämiskohdat ja –korkeudet, tonttiviemäreiden sijainti laitteineen, vesijohdon painetaso liittämiskohdassa sekä kiinteistölle mahdollisesti määritelty jäteviemärin padotuskorkeus ilmenevät tähän sopimukseen liitetyistä piirustuksista/hakemuksista/lausunnoista. 

Olemassa olevien kiinteistöjen puhdasvesijärjestelmään tulee vesijärjestelmän kestävyyden varmistamiseksi asentaa paineenalennusventtiili kiinteistönomistajan kustannuksella. Tämän lisäksi on suoritettava vesijärjestelmän koeponnistus vähintään vesimittariin tai paineenalennusventtiiliin saakka. Jätevesipuolella vesilaitos edellyttää vanhojen betoniputkien vaihtamista muovisiin ainakin kiinteistön ulkopuoliselta osalta. 

9 § Tonttijohtojen liitostyön suorittaa laitos tai laitoksen hyväksymä henkilö niin perus- kuin jälkiliittyjillekin liittyjän kustannuksella. 

Mikäli tontilla joudutaan tekemään louhintatöitä, laitoksen urakkaraja/vastuualue ulottuu lähimmillään 18 metrin päähän kiinteistön rakennusten seinästä. 

Nk. hulevesiä ei saa johtaa jätevesiviemäriin. 

Pumppukaivo on laitoksen omaisuutta. Pumppukaivon sähköistyksestä ja sähkön käyttökuluista vastaa liittyjäkiinteistö. Sähkölaitteiden kytkentätyön suorittaa laitos tai laitoksen hyväksymä henkilö liittyjän kustannuksella. Useamman kiinteistön yhteisen pumppukaivon sähköt johdetaan pumppukaivoa lähimmältä kiinteistöltä ja sähkökuluista kiinteistöt sopivat keskenään. Liittyjäkiinteistöt ovat velvollisia vastaamaan pumppukaivon toiminnasta siten, että kaivoon ei joudu sinne kuulumattomia esineitä (esim. kiviainesta, metallia tms. mikä voi vaurioittaa pumpun toimintaa). 

10 § Mahdollisesta rakentamisaikaisesta veden toimittamisesta ja viemäriveden johtamisesta sekä näiden laskutuksesta sovitaan erikseen. 

11 § Liittyjä ilmoittaa kirjallisesti laitokselle kiinteistön luovutuksesta. Liittyjä sitoutuu sisällyttämään luovutuskirjaan ehdon, jonka nojalla liittyjän sopimus siirretään luovutuksensaajalle ja jonka nojalla luovutuksensaaja sitoutuu noudattamaan kaikkia sen ehtoja. 

Luovutuksensaaja tulee sopijapuoleksi, kun laitos on hyväksynyt sopimuksen siirron. Laitos ilmoittaa luovutuksensaajalle siirron hyväksymisestä. Siirron hyväksyminen edellyttää, että liittymismaksu on maksettu ja muut sopimuksen ehdot täytetty tai uusi liittyjä on ottanut edellä mainitut velvoitteet nimenomaisesti vastatakseen. 

Palvelujen käyttöä ja toimittamista koskevat ehdot 
12 § Laitos toimittaa liittyjälle talousvettä ja/tai vastaanottaa liittyjän asumajätevettä tai laadultaan vastaavia muita käytöstä poistettuja vesiä tätä sopimusta ja laitoksen voimassa olevia vesihuollon yleisiä toimitusehtoja noudattaen. 

13 § Jollei toisin sovita, liittyjä toimittaa laskutusta varten vesimittarin lukematiedot laitoksen kirjallisesta pyynnöstä yhden (1) kerran vuodessa. 

14 § Jos liittyjä vaihtuu, sopimuksen tehnyt liittyjä on vastuussa laitokselle kiinteistön vedenkulutuksesta ja viemärivesien johtamisesta aiheutuvista maksuista vesimittarin lukemiseen saakka, joka on suoritettava viimeistään kahden viikon kuluessa vaihtumis- tai eroamisilmoituksen saapumisesta lukien. Muilta osin noudatetaan mitä erääntyneen saatavan perinnästä on osuuskunnan säännöissä ja yleisissä ohjeissa säädetty. 

15 § Asiakas on saanut sopimusta tehdessä yhden kappaleen voimassa olevia vesihuollon yleisiä toimitusehtoja. Laitoksen taksat ja muut maksut määräytyvät osuuskunnan niistä tekemien päätösten mukaan. 

16 § Tämä sopimus tulee voimaan, kun sopijapuolet ovat sen allekirjoittaneet. 

17 § Tätä sopimusta on tehty kaksi samasanaista kappaletta, yksi kummallekin osapuolelle. 

